สุริยะ จึงรุ่งเรืองกิจ

**สุริยะ จึงรุ่งเรืองกิจ** (เกิด 10 ธันวาคม พ.ศ. 2497)  เป็นนักธุรกิจและนักการเมืองชาวไทย ปัจจุบันดำรงตำแหน่งรัฐมนตรีว่าการกระทรวงเกษตรและสหกรณ์ ในรัฐบาลอนุทิน ชาญวีรกูล สมาชิกสภาผู้แทนราษฎรแบบบัญชีรายชื่อ ผู้อำนวยการการเลือกตั้งพรรคเพื่อไทย และบุคคลที่ได้รับการเสนอชื่อเป็นนายกรัฐมนตรีจากพรรคเพื่อไทย อดีตผู้รักษาราชการแทนนายกรัฐมนตรี หลังการหยุดปฏิบัติหน้าที่นายกรัฐมนตรีของแพทองธาร ชินวัตร อดีตรองนายกรัฐมนตรีและรัฐมนตรีว่าการกระทรวงคมนาคม ในรัฐบาลแพทองธาร ชินวัตร และรัฐบาลเศรษฐา ทวีสิน อดีตรัฐมนตรีว่าการกระทรวงอุตสาหกรรม ในรัฐบาลประยุทธ์ จันทร์โอชา และรัฐบาลทักษิณ ชินวัตร อดีตรัฐมนตรีช่วยว่าการกระทรวงอุตสาหกรรม ในรัฐบาลชวน หลีกภัย อดีตเลขาธิการพรรคไทยรักไทย 

## ประวัติ
สุริยะเกิดเมื่อวันที่ 10 ธันวาคม พ.ศ. 2497 ที่กรุงเทพมหานคร (จังหวัดพระนครในขณะนั้น) เป็นบุตรของนายอาฮง แซ่จึง และนางม้วยเซียง (แซ่เดิมคือ "แซ่โป่ว" หรือ "แซ่หวัง") มีพี่น้องอีก 4 คน รวม 5 คน แบ่งเป็นพี่ 3 คน คือ สรรเสริญ จุฬางกูร, พัฒนา จึงรุ่งเรืองกิจ (เสียชีวิตแล้ว), โกมล จึงรุ่งเรืองกิจ และน้องสาวคืออริสดา จึงรุ่งเรืองกิจ

สุริยะจบการศึกษาระดับ มศ.3 ในปี พ.ศ. 2513 ที่โรงเรียนเซนต์จอห์น จากนั้นจบการศึกษาระดับมัธยมศึกษาตอนปลายจากโรงเรียนเตรียมอุดมศึกษา และเข้าศึกษาต่อที่คณะแพทยศาสตร์ มหาวิทยาลัยมหิดล ซึ่งเป็นรุ่นเดียวกับ นพ.พรหมินทร์ เลิศสุริย์เดช เลขาธิการนายกรัฐมนตรีของ ดร.ทักษิณ ชินวัตร, เศรษฐา ทวีสิน และแพทองธาร ชินวัตร โดยสุริยะเข้าศึกษาเป็นเวลาครึ่งปี แต่ด้วยผลกระทบจากเหตุการณ์ความไม่สงบทางการเมืองที่เกิดขึ้นในช่วงเวลานั้นทำให้สุริยะเปลี่ยนแผนไปศึกษาต่อที่ต่างประเทศแทน จนสำเร็จการศึกษาระดับปริญญาตรี วิศวกรรมอุตสาหการ จากมหาวิทยาลัยแคลิฟอร์เนีย เบิร์กลีย์ ประเทศสหรัฐอเมริกา ในปี พ.ศ. 2521

นอกจากนี้ปี พ.ศ. 2538 เข้าศึกษาและสำเร็จการศึกษาได้รับวุฒิปริญญาบัตรที่วิทยาลัยป้องกันราชอาณาจักร (วปอ.) ซึ่งเป็นรุ่นเดียวกันกับทนง พิทยะ, สมชาย วงศ์สวัสดิ์ อดีตนายกรัฐมนตรีและอดีตปลัดกระทรวงยุติธรรม และพิสิฐ กุศลาไสยานนท์ อดีตกรรมการผู้จัดการใหญ่ของการบินไทย เป็นต้น

ชีวิตส่วนตัว สมรสกับสุริสา จึงรุ่งเรืองกิจ มีบุตรชาย 1 คน คือ ศาตนันท์ จึงรุ่งเรืองกิจ

สุริยะมีศักดิ์เป็นอาของธนาธร จึงรุ่งเรืองกิจ ประธานคณะก้าวหน้า อดีตหัวหน้าพรรคอนาคตใหม่ นอกจากนี้ยังมีศักดิ์เป็นอาของพงศ์กวิน จึงรุ่งเรืองกิจ รัฐมนตรีว่าการกระทรวงแรงงาน ในรัฐบาลแพทองธาร ชินวัตร และรองหัวหน้าพรรคเพื่อไทย

ในสมัยดำรงตำแหน่งรัฐมนตรีว่าการกระทรวงอุตสาหกรรม สมัยรัฐบาลทักษิณ ตั้งแต่ปี พ.ศ. 2544 ได้มีผลงานคือ การจัดตั้งธนาคารพัฒนาวิสาหกิจขนาดกลางและขนาดย่อม การแปรรูปการปิโตรเลียมแห่งประเทศไทย เพื่อพัฒนารัฐวิสาหกิจให้เป็นองค์กรหลักในการกอบกู้เศรษฐกิจและสร้างรายได้ให้ประเทศ รวมถึงการเพิ่มขีดความสามารถในการแข่งขันของอุตสาหกรรมไทย รวมถึงการเพิ่มขีดความสามารถในการแข่งขันของอุตสาหกรรมไทย 

ในปี พ.ศ. 2545 ฯพณฯ พ.ต.ท. ทักษิณ ชินวัตร นายกรัฐมนตรี พร้อมด้วยนายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม และนายชัก วิลเลียมสัน ประธานกรรมการบริษัทยูโนแคล คอร์ปอเรชั่น ร่วมเป็นสักขีพยานในพิธีลงนามแก้ไขเพิ่มเติมสัญญาซื้อขายก๊าซธรรมชาติ ระหว่าง ปตท. จำกัด (มหาชน) กับ บริษัท ยูโนแคลไทยแลนด์ จำกัดบริษัทมิตซุยออยล์เอ็กซพลอเรชั่น จำกัด และ บริษัท ปตท.สำรวจและผลิตปิโตรเลียม จำกัด(มหาชน) จำนวน 2 ฉบับ ได้แก่ สัญญาซื้อขายก๊าซธรรมชาติแหล่งเอราวัณ และแหล่งยูโนแคล 2/3 ทั้งนี้ส่งผลให้สามารถประหยัดค่าก๊าซธรรมชาติจากแหล่งเอราวัณ มูลค่าประมาณ 5,293 ล้านบาท และจากแหล่งยูโนแคล 2/3 ประมาณ 5,001 ล้านบาท รวมทั้งสิ้น 10,294 ล้านบาท ตลอดอายุสัมปทาน สามารถช่วยภาคไฟฟ้าและภาคอุตสาหกรรมที่ใช้ก๊าซธรรมชาติเป็นเชื้อเพลิงในการผลิตเป็นต้นทุน

ในสมัยดำรงตำแหน่งรัฐมนตรีว่าการกระทรวงคมนาคม ตั้งแต่เดือนตุลาคม ปี พ.ศ. 2545 หลังจากการปรับคณะรัฐมนตรี ได้มีการให้สัมภาษณ์กับสื่อข่าวมติชนเมื่อ 5 ตุลาคม พ.ศ. 2545 เป้าประสงค์การทำงานช่วงนั้นคือ การเข้าไปดูแลและดำเนินการอย่างเร่งด่วน คือ ผลักดันให้การก่อสร้างสนามบินสุวรรณภูมิให้แล้วเสร็จตามแผนที่ตั้งไว้ นอกจากนี้ จะเข้าไปดูระบบโครงสร้างพื้นฐานต่างๆ ที่จำเป็นต่อการพัฒนาเศรษฐกิจทั้งระบบขนส่งมวลชน ผลงานในช่วงที่ดำรงตำแหน่งรัฐมนตรีว่าการคมนาคม คือ การดูแลเรื่องการปฏิรูปรัฐวิสาหกิจ อย่างการท่าอากาศยานแห่งประเทศไทย,การปราบปรามทุจริตในการจัดเก็บค่าผ่านทางมอเตอร์เวย์ของกรมทางหลวง

ในปี พ.ศ. 2545 การเร่งรัดการก่อสร้างท่าอากาศยานสุวรรณภูมิ , การสนับสนุนให้มีการก่อสร้างระบบทางด่วนขั้นที่ 3 สายใต้ ตอน S1 , การเร่งรัดการเปิดดำเนินการให้บริการรถไฟฟ้าสายสีน้ำเงิน ช่วงหัวลำโพง-บางซื่อ ของการรถไฟฟ้าขนส่งมวลชนแห่งประเทศไทย (รฟม.)

นโยบาย Low Cost Airlines หรือสายการบินราคาประหยัด ถือเป็นการเปลี่ยนโฉมหน้าของการเดินทางทางอากาศของประเทศ โดยเป็นการเพิ่มโอกาสการเดินทางของประชาชนมากขึ้น ทำให้วงจรเศรษฐกิจ การติดต่อธุรกิจหมุนเร็วขึ้น อันเป็นผลทางตรงและทางอ้อมต่อเศรษฐกิจภาพรวมของประเทศ และเกิดการสร้างงานในธุรกิจการบิน เช่น  โครงการนักบินเอื้ออาธร โครงการแอร์โฮสเตสเอื้ออาธร สร้างโอกาสให้เยาวชนที่ขาดแคลนทุนทรัพย์ได้มีการเข้าถึงสายงานอุตสาหกรรมนี้ ซึ่งโครงการนักบินเอื้ออาธรเป็นโครงการที่รัฐบาลให้ทุนปีละ 115 ทุน เป็นเวลา 3 ปี ตั้งแต่ปี 2547-2549

การเปิดเสรีการบินของรัฐบาลมีผลทำให้ผู้โดยสาร Low Cost Airlines รวมเพิ่มจาก 79,879 คน ในเดือนธันวาคม พ.ศ. 2546 เป็น 471,455 คนในเดือนกันยายน พ.ศ. 2547 เที่ยวบิน Low Cost Airlines เพิ่มจาก 520 เที่ยวบิน เป็น 3,866 เที่ยวบิน 

โครงการรถไฟเชื่อมท่าอากาศยานสุวรรณภูมิ (Suvarnabhumi Airport Rail link) และสถานีรับส่งผู้โดยสารอากาศยานในเมือง ตามแนวเส้นทางรถไฟสายตะวันออก (พญาไท-ท่าอากาศยานสุวรรณภูมิ) ระยะทาง 28 กิโลเมตร และสถานีรับส่งผู้โดยสารอากาศยานในเมือง (City Air Check-in Terminal) สถานีมักกะสัน รองรับผู้โดยสารอากาศยานให้สามารถเลือก Check-in ตั๋วโดยสารเครื่องบินพร้อมกระเป๋าเดินทางและสัมภาระได้ทันที โดยรูปแบบการให้บริการประกอบด้วย 1. Airport Express 2. รถไฟ City Line เริ่มประมูลโครงการในปี พ.ศ. 2547 เริ่มดำเนินการก่อสร้างในปี พ.ศ. 2548

ทั้งนี้เมื่อวันที่ 28 สิงหาคม พ.ศ. 2555 ทาง คณะกรรมการป้องกันและปราบปรามการทุจริตแห่งชาติ หรือ ป.ป.ช. ได้มีมติเอกฉันท์ยกคำร้องกรณีคดีทุจริตเครื่องตรวจสัมภาระภายในท่าอากาศยานสุวรรณภูมิ หรือ CTX9000 ของนายสุริยะ จึงรุ่งเรืองกิจ ขณะดำรงตำแหน่งรัฐมนตรีว่าการกระทรวงคมนาคมในขณะนั้น

## การทำงาน
* รัฐมนตรีว่าการกระทรวงเกษตรและสหกรณ์ (รัฐบาลอนุทิน 2)
* ผู้อำนวยการการเลือกตั้งพรรคเพื่อไทย
* ผู้รักษาราชการแทนนายกรัฐมนตรี (รัฐบาลแพทองธาร)
* รองนายกรัฐมนตรี (รัฐบาลทักษิณ 2, รัฐบาลเศรษฐา, รัฐบาลแพทองธาร)
* รัฐมนตรีว่าการกระทรวงอุตสาหกรรม (รัฐบาลทักษิณ 2, รัฐบาลประยุทธ์ 2)
* รัฐมนตรีว่าการกระทรวงคมนาคม (รัฐบาลทักษิณ 2, รัฐบาลเศรษฐา, รัฐบาลแพทองธาร)
* เลขาธิการพรรคไทยรักไทย
* รัฐมนตรีว่าการกระทรวงอุตสาหกรรม (รัฐบาลทักษิณ 1)
* รัฐมนตรีช่วยว่าการกระทรวงอุตสาหกรรม (รัฐบาลชวน 2)
* ที่ปรึกษารัฐมนตรีว่าการกระทรวงอุตสาหกรรม
* ที่ปรึกษารัฐมนตรีช่วยว่าการกระทรวงแรงงานและสวัสดิการสังคม
* ที่ปรึกษารัฐมนตรีประจำสำนักนายกรัฐมนตรี
* ที่ปรึกษารัฐมนตรีช่วยว่าการกระทรวงเกษตรและสหกรณ์
* ที่ปรึกษารัฐมนตรีช่วยว่าการกระทรวงพาณิชย์
* กรรมการการปิโตรเลียมแห่งประเทศไทย (ปตท.)
* กรรมการ บริษัท วิทยุการบินแห่งประเทศไทย จำกัด
* ประธานกรรมการ บริษัท ซัมมิทอิเล็กทรอนิกส์ คอมโพเนนท์ จำกัด
* ประธานกรรมการ บริษัท ซัมมิท แอดวานซ์ แมททีเรียล จำกัด
* กรรมการผู้จัดการ บริษัท โอโดซีพ อินดัสตรี จำกัด
* กรรมการผู้จัดการ บริษัท ซัมมิท โอโตบอดี้ อินดัสตรี จำกัด
* กรรมการบริหาร บริษัท ซัมมิท ไพน์เฮิร์สท กอล์ฟ แอนด์ คันทรีคลับ จำกัด
* ประธานกรรมการยุทธศาสตร์การเลือกตั้งพรรคพลังประชารัฐ
* ประธานกรรมการในคณะกรรมการตรวจสอบและประเมินผลภาคราชการ

### การเมือง
สุริยะเริ่มดำรงตำแหน่งทางการเมืองครั้งแรกคือรัฐมนตรีช่วยว่าการกระทรวงอุตสาหกรรม ในสมัยรัฐบาลชวน หลีกภัย ในปี พ.ศ. 2541 ในโควตาพรรคกิจสังคม โดยได้รับการสนับสนุนจากมนตรี พงษ์พานิช หัวหน้าพรรคกิจสังคม โดยมีพัฒนา แซ่จึง บิดาเป็นผู้ปูทางการเมืองต่อมาเป็นที่ปรึกษารัฐมนตรีหลายกระทรวงในช่วงที่สมศักดิ์ เทพสุทิน ดำรงตำแหน่งรัฐมนตรี

ในเวลาต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 สุริยะได้เข้าร่วมพรรคไทยรักไทยที่มี พ.ต.ท.ดร.ทักษิณ ชินวัตร เป็นหัวหน้าพรรค โดยสุริยะลงสมัครรับเลือกตั้งเป็นสมาชิกผู้แทนราษฎรแบบบัญชีรายชื่อ ลำดับที่ 12 และได้รับเลือกตั้ง ต่อมาได้รับพระบรมราชโองการโปรดเกล้าฯ แต่งตั้งให้เป็นรัฐมนตรีว่าการกระทรวงอุตสาหกรรมสมัยแรกเมื่อวันที่ 17 กุมภาพันธ์ พ.ศ. 2544 ในรัฐบาลสมัยแรกของทักษิณ ต่อมาเมื่อวันที่ 27 มกราคม พ.ศ. 2545 ในการประชุมใหญ่สามัญประจำปีพรรคไทยรักไทย สุริยะได้รับเลือกตั้งให้เป็นเลขาธิการพรรค แทน ร.ต.อ.ปุระชัย เปี่ยมสมบูรณ์ ต่อมาเมื่อวันที่ 3 ตุลาคม ปีเดียวกัน สุริยะถูกโยกย้ายไปดำรงตำแหน่งรัฐมนตรีว่าการกระทรวงคมนาคมสมัยแรก ก่อนจะกลับมาดำรงตำแหน่งรัฐมนตรีว่าการกระทรวงอุตสาหกรรมเป็นสมัยที่ 2 ในรัฐบาลทักษิณ 2 ภายหลังการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 ก่อนพ้นจากตำแหน่งเนื่องจากรัฐบาลทักษิณ 2 ถูกรัฐประหารในปี พ.ศ. 2549 

ปี พ.ศ. 2550 สุริยะได้ถูกตัดสิทธิทางการเมืองเป็นเวลา 5 ปี เนื่องจากเป็นกรรมการบริหารพรรคไทยรักไทยซึ่งถูกยุบในคดียุบพรรคการเมือง พ.ศ. 2549 ระหว่างถูกตัดสิทธิ์ สุริยะได้เข้าร่วมแถลงข่าวเปิดตัวพรรคภูมิใจไทย เมื่อวันที่ 14 มกราคม พ.ศ. 2552 ที่โรงแรมสยามซิตี้ โดยร่วมกับแกนนำ อาทิชวรัตน์ ชาญวีรกูล, บุญจง วงศ์ไตรรัตน์, โสภณ ซารัมย์, ศุภชัย ใจสมุทร และพรทิวา นาคาศัย 

#### พรรคพลังประชารัฐ
หลังพ้นจากการถูกตัดสิทธิทางการเมือง กระทั่งวันที่ 27 มิถุนายน พ.ศ. 2561 สุริยะในฐานะหัวหน้ากลุ่มสามมิตร ซึ่งประกอบด้วยสุริยะ, สมศักดิ์ เทพสุทิน และสมคิด จาตุศรีพิทักษ์ ได้ประกาศเข้าร่วมงานกับพรรคพลังประชารัฐ และภายหลังเสร็จสิ้นการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 สุริยะได้รับพระบรมราชโองการโปรดเกล้าฯ แต่งตั้งให้เป็นรัฐมนตรีว่าการกระทรวงอุตสาหกรรมเป็นสมัยที่ 3 ในรัฐบาล พล.อ.ประยุทธ์ จันทร์โอชา

#### พรรคเพื่อไทย
สุริยะและกลุ่มสามมิตรได้ย้ายกลับไปร่วมงานกับพรรคเพื่อไทย ก่อนการเลือกตั้ง พ.ศ. 2566 จะเกิดขึ้น ต่อมาเขาได้รับเลือกตั้งเป็นสมาชิกสภาผู้แทนราษฎรแบบบัญชีรายชื่อ และได้รับพระบรมราชโองการโปรดเกล้าฯ ให้เป็นรัฐมนตรีว่าการกระทรวงคมนาคมเป็นสมัยที่ 2 ในรัฐบาลเศรษฐา ทวีสิน ในปี พ.ศ. 2566 และต่อมาในปลายเดือนเมษายน พ.ศ. 2567 ได้รับพระบรมราชโองการโปรดเกล้าฯ แต่งตั้งให้เป็นรองนายกรัฐมนตรีอีกตำแหน่งหนึ่ง และดำรงตำแหน่งทั้ง 2 ตำแหน่งต่อเนื่องในรัฐบาลแพทองธาร ชินวัตร

#### รักษาการนายกรัฐมนตรี
เมื่อวันที่ 1 กรกฎาคม พ.ศ. 2568 ศาลรัฐธรรมนูญมีมติสั่งให้แพทองธารหยุดปฏิบัติหน้าที่นายกรัฐมนตรีจากกรณีการรั่วไหลของบทสนทนาทางโทรศัพท์ระหว่างไทย–กัมพูชา และภูมิธรรม เวชยชัย ซึ่งเดิมเป็นรองนายกรัฐมนตรีลำดับที่ 1 ไม่สามารถปฏิบัติหน้าที่ได้เนื่องจากถูกปรับออกจากรองนายกรัฐมนตรีและรัฐมนตรีว่าการกระทรวงกลาโหม และต้องรอเข้าเฝ้าฯ ถวายสัตย์ปฏิญาณเพื่อเข้ารับหน้าที่รองนายกรัฐมนตรีและรัฐมนตรีว่าการกระทรวงมหาดไทยพร้อมกับรัฐมนตรีใหม่คนอื่น ๆ ในวันที่ 3 กรกฎาคม เสร็จสิ้นก่อน ทำให้สุริยะซึ่งเป็นรองนายกรัฐมนตรีลำดับที่ 2 ขึ้นมารักษาราชการแทนนายกรัฐมนตรี โดยวันที่ 2 กรกฎาคม สุริยะได้ลงนามแต่งตั้งภูมิธรรมให้กลับมารักษาราชการแทนนายกรัฐมนตรีแทนตนอีกครั้ง โดยมีผลหลังจากการเข้ารับหน้าที่เสร็จสิ้นแล้ว ดังนั้น สุริยะจึงรักษาราชการแทนนายกรัฐมนตรีเพียง 2 วัน คือตั้งแต่วันที่ 1–3 กรกฎาคม พ.ศ. 2568 โดยวันที่ 3 กรกฎาคม สุริยะได้นำคณะรัฐมนตรีชุดใหม่เข้าเฝ้าฯ ถวายสัตย์ปฏิญาณก่อนเข้ารับหน้าที่เมื่อเวลา 11:11 น. และในเวลา 13:00 น. มีการประชุมคณะรัฐมนตรีนัดพิเศษ โดยวาระแรกสุริยะเป็นประธานการประชุม เพื่อจัดเรียงลำดับการรักษาราชการแทนนายกรัฐมนตรีของรองนายกรัฐมนตรีทั้ง 5 คน ซึ่งภูมิธรรมอยู่ในลำดับที่ 1 จึงทำให้สุริยะสิ้นสุดการรักษาราชการแทนนายกรัฐมนตรีหลังจบวาระนี้ และภูมิธรรมเริ่มขึ้นรักษาราชการแทนนายกรัฐมนตรีตั้งแต่การเป็นประธานการประชุมคณะรัฐมนตรีวาระที่เหลือเป็นต้นมา

#### การเสนอชื่อนายกรัฐมนตรีคนที่ 32 หลังแพทองธารพ้นจากตำแหน่ง
หลังจากศาลรัฐธรรมนูญวินิจฉัยถอดถอนแพทองธารออกจากตำแหน่งนายกรัฐมนตรี แต่ภูมิธรรมนำพรรคร่วมรัฐบาลแถลงจัดตั้งรัฐบาลเพื่อเสนอชื่อชัยเกษม นิติสิริ เป็นนายกรัฐมนตรีคนที่ 32 ของพรรคเพื่อไทย จากที่ณัฐพงษ์ เรืองปัญญาวุฒิ และพรรคประชาชน ออกแถลงเรื่องการพ้นจากตำแหน่งและเลือกอนุทิน ชาญวีรกูล เป็นนายกรัฐมนตรีที่จะมายุบสภาผู้แทนราษฎร และอนุทินเป็นนายกรัฐมนตรีคนที่ 32 พรรคเพื่อไทยเปลี่ยนสถานะเป็นฝ่ายค้านในรัฐบาลอนุทิน ชาญวีรกูล ในกิจกรรม "ยกเครื่องเพื่อไทย ยกเครื่องประเทศไทย" เมื่อวันที่ 7 ตุลาคม พ.ศ. 2568 แพทองธารได้ประกาศแต่งตั้งให้สุริยะผู้อำนวยการการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 ของพรรค

### สมาชิกสภาผู้แทนราษฎร
สุริยะ จึงรุ่งเรืองกิจ ได้รับการเลือกตั้งเป็นสมาชิกสภาผู้แทนราษฎรมาแล้ว 5 สมัย คือ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 แบบบัญชีรายชื่อ สังกัดพรรคไทยรักไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 แบบบัญชีรายชื่อ สังกัดพรรคไทยรักไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 แบบบัญชีรายชื่อ สังกัดพรรคพลังประชารัฐ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 แบบบัญชีรายชื่อ สังกัดพรรคเพื่อไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 แบบบัญชีรายชื่อ สังกัดพรรคเพื่อไทย

## เครื่องราชอิสริยาภรณ์

## เชิงอรรถ

## อ้างอิง

## แหล่งข้อมูลอื่น
* ผ่าขบวนการ สินบนอินวิชั่น , นสพ. กรุงเทพธุรกิจ
* พระบรมราชโองการ ประกาศ ให้รัฐมนตรีพ้นจากความเป็นรัฐมนตรี และแต่งตั้งรัฐมนตรี (นายอนุรักษ์ จุรีมาศ และนาวาโท เดชา สุขารมณ์ พ้นจากความเป็นรัฐมนตรี)(นายกร ทัพพะรังสี พลตรี สนั่น ขจรประศาสน์ นายพิทักษ์ อินทรวิทยนันท์ นายอนุรักษ์ จุรีมาศ นายโชคสมาน สีลาวงษ์ นายประวิช รัตนเพียร นายสมพงษ์ อมรวิวัฒน์ นางปวีณา หงสกุล นายสุวิทย์ คุณกิตติ นายระวี หิรัญโชติ นายปัญจะ เกสรทอง นายไพโรจน์ โล่ห์สุนทร นาวาโท เดชา สุขารมณ์ นายสุวัจน์ ลิปตพัลลภ นายปรีชา เลาหพงศ์ชนะ นายสุริยะ จึงรุ่งเรืองกิจ นายประจวบ ไชยสาส์น)

หมวดหมู่:ชาวไทยเชื้อสายแต้จิ๋ว
หมวดหมู่:สกุลจึงรุ่งเรืองกิจ
หมวดหมู่:นักธุรกิจชาวไทย
หมวดหมู่:นักการเมืองไทย
หมวดหมู่:บุคคลจากกรุงเทพมหานคร
หมวดหมู่:รองนายกรัฐมนตรีไทย
หมวดหมู่:รัฐมนตรีว่าการกระทรวงอุตสาหกรรมไทย
หมวดหมู่:รัฐมนตรีว่าการกระทรวงคมนาคมไทย
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:พรรคกิจสังคม
หมวดหมู่:นักการเมืองพรรคไทยรักไทย
หมวดหมู่:พรรคภูมิใจไทย
หมวดหมู่:นักการเมืองพรรคพลังประชารัฐ
หมวดหมู่:นักการเมืองพรรคเพื่อไทย
หมวดหมู่:บุคคลจากโรงเรียนเตรียมอุดมศึกษา
หมวดหมู่:บุคคลจากมหาวิทยาลัยแคลิฟอร์เนีย เบิร์กลีย์
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.
หมวดหมู่:รักษาการนายกรัฐมนตรีไทย